Noem dit die “rooi gety” of die “tannie met die rooi rokkie” – ons almal kry dit en ons hou niks daarvan nie. Jou maandstonde is egter jou liggaam se manier om vir jou te vertel dat jou reproduksiestelsel behoorlik werk.
Menstruasie is eintlik ’n ingewikkelde ding, want niemand s’n werk presies dieselfde nie. Soms duur dit lank, soms is dit vinnig. Soms bloei jy baie, soms bloei jy min. Daarom is daar nie ’n algemene standaard van wat “normaal” is nie, maar eerder wat normaal is vir jou as individu. Dus, moenie jou maandstonde vergelyk met jou vriendin s’n nie, maar let eerder op na noemenswaardige veranderinge in jou eie siklus.
Voor jy jou doodskrik, onthou altyd dat die oorsake daarvan wissel. Soms is daar ’n baie eenvoudige verklaring vir jou ondervinding. Byvoorbeeld: Jou vaginale wande verdun met ouderdom en kan daartoe lei dat jy bloeding ervaar tydens of ná seks. Bloeding tussen sikliese menstruasie (spotting) kan weer veroorsaak word deur die geboortebeheerpille wat jy gebruik.
Dit is egter nodig om vir ’n ondersoek te gaan, want in die worst case scenario kan hierdie simptome ’n aanduiding wees van toestande soos:
Endometriose: ’n Pynlike toestand waar die weefsel van die baarmoedervoering buite die baarmoeder groei.
Pelviese inflammatoriese siekte: Dit kan ’n infeksie van enige van die vroulike geslagsorgane, insluitende die baarmoeder en eierstokke, behels.
Hartprobleme of -siektes kan enige tyd ’n onwelkome opwagting in jou lewe maak. As jy ’n lang en gelukkige lewe saam met manlief wil deurbring, is dit nodig dat jy nou al na jou hart kyk.
Cholesterol: Indien jy ’n familiegeskiedenis het van hartsiektes, is dit ’n goeie idee om al van jongs af jou cholesterol te laat toets. Jou totale cholesterol bestaan uit LDL (slegte cholesterol), HDL (goeie cholesterol) en trigliseried. Die ideale uitslag wat jy wil hê, is ’n totaal van onder 5mmol/L.
Diabetes: Jy het ’n groter kans om Tipe 2 diabetes te ontwikkel indien die volgende op jou van toepassing is: ’n Familiegeskiedenis van diabetes, hoë bloeddruk- en cholesterolvlakke, polisistiese ovarium-sindroom, oorgewig en onaktiwiteit. Raadpleeg jou dokter oor hoe jy gereeld jy vir ’n vastende bloedsuikertoets moet gaan.
Jou gewig: Jy kan self ’n ogie hou oor jou gewig. Indien jy onseker is of jy oor- of ondergewig is, werk jou BMI (body mass index) uit – dit vergelyk jou gewig met betrekking tot jou lengte. Maar moenie dit as jou enigste maatstaf gebruik nie, want spiere weeg swaarder as vet en kan ’n onakkurate resultaat oplewer. Om ’n beter idee van jou gewigstoestand te kry, meet die omtrek van jou middel. Indien jou middel groter is as 84 cm, is dit tyd om ’n paar rolletjies af te skud.
Glo dit of nie, maar baie van die metodes wat jy kan gebruik om jou hart warm te laat klop, hou ook jou voortplantingstelsel gesond. Só kan jy die beste van albei wêrelde kry.
Rook is een van die grootste risikofaktore vir die ontwikkeling van hartsiektes. Boonop is dit niks lekker vir jou nie-rokende man om jou te soen as jy soos rook proe of ruik nie.
Oefening help jou ook om ’n gesonde gewig te handhaaf, wat net so belangrik is vir jou voortplantingstelsel. As jy te min weeg, sal jy nie genoeg estrogeen produseer nie en die werking van jou voortplantingstelsel belemmer. As jy te veel weeg, kan jy te veel estrogeen in jou stelsel hê, wat later jare jou risiko tot kanker verhoog.
As jy te besig is om tyd af te staan aan die gym, probeer ten minste om daagliks die volgende te doen:
Indien jy sukkel met hoë bloedvloei tydens jou menstruasie, sorg dat jy genoeg yster inneem om op te maak vir dit wat jy verloor.